पाएं अपने शहर की ताज़ा ख़बरें और फ्री ई-पेपरडाउनलोड करें
रौन/लहार। बारात जाने से कुछ घंटे पहले ही एक युवक फांसी पर झूल गया। घटना रविवार तड़के रौन थाना इलाके के चंदावली नंबर-1 गांव की है। मृतक युवक की जेब से पुलिस ने एक सुसाइड नोट बरामद किया है। इसमें गांव के कुछ लोगों के नाम लिखे हैं और कहा गया है कि वे उसे प्रताडि़त करते थे। पुलिस ने मर्ग कायम कर मामले की जांच शुरू कर दी है।
जानकारी के अनुसार चंदावली नंबर-1 निवासी शिक्षक रामवीर सिंह राजावत के 24 वर्षीय पुत्र अभय उर्फ अंशु का संबंध मुरैना जिले में बल्लू बसई खडिय़ा गांव के एक परिवार की लड़की के साथ तय हुआ था। अंशु की बारात रविवार को जानी थी। इसके लिए तैयारियां पूरी हो गई थीं और काफी मेहमान भी घर पर एकत्रित थे। रविवार सुबह वह घर से शौच जाने के लिए कहकर निकला था। उसके बाद वापस नहीं आया। परिजन ने अंशु की इधर-उधर तलाश की तो उसका शव घर के नजदीक बने गौंड़ा (पशु बांधने का स्थान) में फांसी के फंदे पर लटकता पाया गया। परिजन ने इस संबंध में रौन थाना पुलिस को सूचना दी। सूचना पर से टीआई एचएस रावत अपनी टीम के साथ मौके पर पहुंचे और उन्होंने शव को नीचे उतरवाया। तलाशी लेने पर अंशु राजावत की जेब से एक सुसाइड नोट बरामद हुआ। पुलिस ने इस शव को पोस्टमार्टम के लिए लहार अस्पताल भेजा और मर्ग कायम कर मामले की जांच शुरू कर दी है।
गांव के लोग मुझे करते थे प्रताडि़त : मृतक के पास से मिले सुसाइड नोट में गांव के ही कुछ लोगों के नाम लिखे हैं और युवक ने बताया है कि वे लोग उसे प्रताडि़त करते थे। हालांकि यह स्पष्ट नहीं है कि युवक को किस बात के लिए प्रताडि़त किया जाता था? बहरहाल, पुलिस जांच करा रही है कि सुसाइड नोट में लिखी हुई राइटिंग अंशू राजावत की है भी या नहीं। साथ ही, रौन पुलिस ने सुसाइड नोट में लिखे नामों को जांच का हवाला देते हुए गोपनीय रखा है।
जांच के बाद तय होगा
॥अंशू राजावत के पास से सुसाइड नोट मिला है। उस संबंध में जांच की जा रही है। जांच के बाद भी मामले में कुछ तय हो पाएगा कि युवक ने फांसी क्यों लगाई? ।
धर्मवीर सिंह यादव, एएसपी भिंड
अपनी पसंद से तय की शादी, बाद में पिता से कहा-अच्छी नहीं होती है शादी
रौन टीआई एचएस रावत के अनुसार मृतक के पिता रामवीर सिंह राजावत ने पुलिस को बताया है कि उनका बेटा अंशू चार-पांच माह से बीमार चल रहा था। वह अक्सर टेंशन में भी रहता था, लेकिन पिता के पूछने पर कुछ नहीं बताता। यह शादी भी अंशू की मर्जी से ही तय हुई थी। कुछ दिन पहले अपने पिता से एक बार अंशू ने पूछे जाने पर यह जरूर कहा था कि शादी अच्छी नहीं होती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn